Benedikt Gröndal (f. 1924)

Benedikt Gröndal (7. júlí 1924 – 20. júlí 2010) var forsætisráðherra Íslands fyrir Alþýðuflokkinn frá 15. október 1979 til 8. febrúar 1980. Hann var utanríkisráðherra 1978 til 1980, alþingismaður frá 1956 til 1982 og formaður Alþýðuflokksins frá 1974 til 1980.

Benedikt var sonur Sigurðar Gröndal yfirkennara í Reykjavík og konu hans Mikkelínu Maríu Sveinsdóttur. Hann lauk stúdentsprófi frá MR 1943, BA-prófi í sagnfræði frá Harvard-háskóla 1946. Með námi og að því loknu var hann blaðamaður á Alþýðublaðinu, síðan ritstjóri Samvinnunnar 1951-1958 og ritstjóri Alþýðublaðsins 1959-1969. 

Benedikt varð landskjörinn þingmaður Borgfirðinga fyrir Alþýðuflokkinn 1956-1959. Hann var síðan þingmaður Vesturlands 1959-1978 og þingmaður Reykvíkinga 1978-1982. Hann var formaður Alþýðuflokksins 1974-1980. Þegar hann lét af þingmennsku 1982 var hann skipaður sendiherra í Svíþjóð og starfaði hjá utanríkisþjónustunni til 1991. Hann sendi frá sér nokkrar bækur um stjórnmál, utanríkismál og sagnfræði.

Benedikt lést á hjúkrunarheimilinu Eir í Grafarvogi þann 20. júlí árið 2010.

Tilvísanir

Flokkur:Fastafulltrúar Íslands hjá Sameinuðu þjóðunum
Flokkur:Formenn Alþýðuflokksins
Flokkur:Forsætisráðherrar Íslands
Flokkur:Íslenskir blaðamenn
Flokkur:Íslenskir ritstjórar
Flokkur:Íslenskir sagnfræðingar
Flokkur:Íslenskir sendiherrar
Flokkur:Sendiherrar Íslands í Japan
Flokkur:Stúdentar úr Menntaskólanum í Reykjavík
Flokkur:Utanríkisráðherrar Íslands
Flokkur:Varaformenn Alþýðuflokksins
Flokkur:Þingmenn Alþýðuflokksins